หากเอ่ยชื่อร้านขี้นมา คงต้องคิดว่าไปทานถึงดอยหลวงเชียงดาว แต่ในทางกลับกัน ร้านตั้งอยู่ถนนคันคลองชลประทานทางไปสนามกีฬาสมโภชเชียงใหม่ 700 ปี ซอยร้านอาหารน้องฟลุ๊ค (เจ้าเก่า) แล้วจะเห็นป้ายร้านสีเขียว เลี้ยวไปตามป้ายแล้วจะถึงร้านทันที 

สิ่งแรกที่รู้สึกได้คือกว้างขวางมาก ตั้งแต่เลี้ยวเข้ามาในร้าน มีที่จอดรถเหลือเฟือ บรรยากาศภายในร้านมีให้นั่งทั้งอินดอร์และเอาท์ดอร์  และที่ตื่นตาตื่นใจกับ "หลองข้าว" โบราณล้านนา แถมยังมีโต๊ะไม้สักให้นั่งอีกด้วย

ทางร้านจะบริการทั้งอาหารและเครื่องดื่ม เรามาเริ่มที่เมนูแนะนำทางร้าน ข้าวขาหมูเชียงดาวไข่มะตูม ข้าวขาหมูเจ้าดังจากดอยหลวงเชียงดาว เนื้อขาหมูเปื่อยนุ่มลิ้น ราดด้วยน้ำราดหวานกลมกล่อม ไข่ยางมะตูมเยิ้มเป็นยางเลยทีเดียว แถมกลิ่นหอม รับประกันความอร่อยจานนี้ได้เลย อีกหนึ่งเมนูคือ สปาเก็ตตี้คาโบนาร่า เส้นสปาเก็ตตี้เหนียวนุ่ม กลิ่นหอม ครีมซอสชุ่มพอดิบพอดี เข้มข้นถึงนมถึงเนย ได้รับรสชีสหน่อยๆ ก็ขอแนะนำสำหรับผู้ที่ชื่นชอบทานสปาเก็ตตี้

ต่อด้วย สลัดกุ้งทอด ประกอบไปด้วยผักกาดคอส ผักกาดแก้ว ผักกาดหอมบัตเตอร์เฮด พริกหวาน มะเขือเทศ แครอท และกุ้งทอด ทานคู่กับน้ำสลัด รสชาติตัดกันลงตัว ตามด้วยเมนูกุ้งแบบไทยๆ ต้มยำกุ้ง รสชาติน้ำต้มยำเปรี้ยวนำ เผ็ดตาม กุ้งสด เผ็ดร้อนไปตามๆ กัน

มาทางของหวานและเครื่องดื่มกันบ้าง Rainbow Crepe Cake สีฉูดฉาดมาพร้อมวิปครีม เนื้อเครปเค้กบางนุ่ม ราดด้วยน้ำสตอเบอร์รี่ พร้อมเครื่องดื่ม Italian soda ที่มีให้เลือกหลากหลายรสชาติ อาทิ บลูเบอร์รี่ สตอเบอร์รี่  บลูคูราโซ่ กรีนแอปเปิ้ล กีวี่ สีสันน่าลิ้มลอง และเครื่องดื่มอื่นๆ อีกมากมาย

ถ้าหากอยากทานอาหารหรือขาหมูเชียงดาว แต่ขี้เกียจขับรถไปไกล อย่าลืมนึกถึงร้านกาแฟดอยหลวงเชียงดาวกันละ